ส่วนที่ 1

ข้อมูลสรุป (Executive Summary)

บริษัท ควอลิตี้คอนสตรัคชั่นโปรดัคส์ จำกัด (มหาชน) (“บริษัท”) ก่อตั้งขึ้นเมื่อวันที่ 16 มิถุนายน
2537 เพื่อประกอบธุรกิจเป็นผู้ผลิตและจำหน่ายคอนกรีตมวลเบา ได้แก่ อิฐมวลเบา
แผ่นผนังและพื้นคอนกรีตมวลเบา และคานทับหลังมวลเบา
เพื่อใช้ในการก่อสร้างภายใต้เครื่องหมายการค้า “Q–CON” โดยอาศัยเทคโนโลยีการผลิตของ
HEBEL ประเทศเยอรมันนี
นอกจากนี้บริษัทยังผลิตและจำหน่ายวัสดุก่อฉาบซึ่งใช้เป็นปูนก่อและปูนฉาบสำหรับคอนกรีตมวลเบาโดยเฉพาะ
รวมทั้งจำหน่ายเครื่องมือและอุปกรณ์ต่างๆ ที่ใช้สำหรับคอนกรีตมวลเบา
ผู้ถือหุ้นรายใหญ่เมื่อเริ่มก่อตั้งประกอบด้วยบริษัท แลนด์ แอนด์ เฮ้าส์ จำกัด (มหาชน) และบริษัท
คริสเตียนีและนีลเส็น (ไทย) จำกัด (มหาชน) ผู้ถือหุ้นรายใหญ่ของบริษัท ณ วันที่ 25 ธันวาคม
2546 ประกอบด้วย บริษัท แลนด์ แอนด์ เฮ้าส์ จำกัด (มหาชน) ถือหุ้นบริษัทในสัดส่วนร้อยละ
31.41 บริษัท ควอลิตี้ เฮ้าส์ จำกัด (มหาชน) และบริษัทย่อย คือ บริษัท คิว.เอช.
อินเตอร์เนชั่นแนล จำกัด ถือหุ้นบริษัทรวมกันในสัดส่วนร้อยละ 25.78 และบริษัท เอเชี่ยน
พร็อพเพอร์ตี้ ดีเวลลอปเม้นท์ จำกัด (มหาชน) ถือหุ้นบริษัทในสัดส่วนร้อยละ 17.88

บริษัทแปรสภาพเป็นบริษัทมหาชนจำกัดเมื่อวันที่ 22 พฤษภาคม 2546 และในเดือนธันวาคม 2546
บริษัทได้เพิ่มทุนชำระแล้วเป็น 400 ล้านบาท (จากเดิม 320 ล้านบาท)
โดยการเสนอขายหุ้นเพิ่มทุนต่อประชาชน จำนวน 80 ล้านหุ้น ราคาเสนอขายหุ้นละ 8 บาท
(มูลค่าที่ตราไว้หุ้นละ 1 บาท)
และหุ้นของบริษัทเข้าซื้อขายในตลาดหลักทรัพย์แห่งประเทศไทยเมื่อวันที่ 6 มกราคม 2547

ปัจจุบันบริษัทมีโรงงานผลิตจำนวน 1 โรงงาน ตั้งอยู่ที่นิคมอุตสาหกรรมบางปะอิน
จังหวัดพระนครศรีอยุธยา มีกำลังการผลิตอิฐมวลเบา แผ่นผนังและพื้นคอนกรีตมวลเบา
และคานทับหลังมวลเบา สูงสุดปีละประมาณ 3 ล้านตารางเมตร
และมีกำลังการผลิตวัสดุก่อฉาบสูงสุดปีละประมาณ 180,000 ตัน
ปัจจุบันผลิตภัณฑ์ของบริษัทจำหน่ายในประเทศทั้งจำนวน
เนื่องจากความต้องการผลิตภัณฑ์ดังกล่าวในประเทศมีสูง

 

ผลิตภัณฑ์ของบริษัทจำแนกได้เป็น 3 กลุ่ม ได้แก่ (1) กลุ่มผลิตภัณฑ์คอนกรีตมวลเบา ได้แก่
อิฐมวลเบา แผ่นผนังและพื้นคอนกรีตมวลเบา และคานทับหลังมวลเบา (2)
กลุ่มผลิตภัณฑ์ปูนก่อและปูนฉาบสำหรับคอนกรีตมวลเบา และ (3) เครื่องมือและอุปกรณ์ต่างๆ
ที่ใช้สำหรับคอนกรีตมวลเบา โครงสร้างรายได้ของบริษัทในปี 2546 จำแนกตาม 3
กลุ่มผลิตภัณฑ์ดังกล่าว อยู่ในสัดส่วนร้อยละ 94 : 4 : 0.60 ของรายได้รวมตามลำดับ

ผลการดำเนินงานของบริษัทในระยะปี 2544 – 2546 ปรับตัวดีขึ้นอย่างต่อเนื่อง
โดยบริษัทมีรายได้จากการขายในปี 2544 ปี 2545 และปี 2546 จำนวน 327.95 ล้านบาท
520.62 ล้านบาท และ 732.85 ล้านบาท ตามลำดับ ผลการดำเนินงานในปี 2544
ขาดทุนสุทธิจำนวน 11.38 ล้านบาท
เนื่องจากผลกระทบของภาวะวิกฤตเศรษฐกิจส่งผลให้บริษัทขาดทุนจากอัตราแลกเปลี่ยน
รวมทั้งภาระดอกเบี้ยจ่ายที่อยู่ในระดับสูง อย่างไรก็ตาม
บริษัทได้ปรับการดำเนินธุรกิจให้มีประสิทธิภาพเพิ่มขึ้นอย่างต่อเนื่อง
รวมทั้งปรับโครงสร้างหนี้จนประสบผลสำเร็จในปี 2545 ส่งผลให้ผลการดำเนินงานของบริษัทในปี
2545 มีกำไรสุทธิจำนวน 547.65 ล้านบาท (รวมกำไรจากการปรับโครงสร้างหนี้จำนวน 445.81
ล้านบาท) สำหรับปี 2546 มีกำไรสุทธิจำนวน 260.10 ล้านบาท

จากการที่ผลการดำเนินของบริษัทปรับตัวเพิ่มขึ้นอย่างต่อเนื่อง รวมทั้งประสบผลสำเร็จในการเพิ่มทุน
ส่งผลให้บริษัทสามารถชำระคืนเงินเงินกู้ยืมระยะยาวจำนวนประมาณ 470 ล้านบาทในปี 2546
ซึ่งเป็นการจ่ายชำระเงินต้นและดอกเบี้ยจ่ายทั้งหมดก่อนครบกำหนดชำระตามสัญญากู้ยืมเงิน ณ วันที่
31 ธันวาคม 2546 บริษัทมีสินทรัพย์รวมจำนวน 1,430.97 ล้านบาท หนี้สินรวมจำนวน 114.06
ล้านบาท และส่วนของผู้ถือหุ้นจำนวน 1,316.91 ล้านบาท

ปัจจุบันบริษัทมีกำลังการผลิตอิฐมวลเบา แผ่นพื้นและผนังคอนกรีตมวลเบา และคานทับหลังมวลเบา
สูงสุด จำนวน 3 ล้านตารางเมตรต่อปี โดยในปี 2546 มีการใช้กำลังการผลิตในอัตราร้อยละ 100
ของกำลังการผลิตสูงสุด บริษัทมีเป้าหมายที่จะขยายกำลังการผลิตเพิ่มขึ้นเป็น 6 ล้านตารางเมตร
ภายในกลางปี 2547 และเพิ่มขึ้นเป็น 9 ล้านตารางเมตร ภายในช่วงไตรมาสแรกของปี 2548
โดยการก่อสร้างโรงงานแห่งที่ 2 และโรงงานแห่งที่ 3
ปัจจุบันบริษัทอยู่ระหว่างการสร้างโรงงานแห่งที่ 2 และโรงงานแห่งที่ 3
เพื่อเพิ่มกำลังการผลิตดังกล่าว ซึ่งโรงงานแห่งที่ 2 ใช้เงินลงทุนประมาณ 718 ล้านบาท
คาดว่าจะแล้วเสร็จและเริ่มดำเนินการผลิตเพื่อจำหน่ายในช่วงกลางปี 2547 โรงงานแห่งที่ 3
ใช้เงินลงทุนประมาณ 650 ล้านบาท
คาดว่าจะแล้วเสร็จและเริ่มดำเนินการผลิตเพื่อจำหน่ายในช่วงไตรมาสแรกของปี 2548

บริษัทมีนโยบายจ่ายเงินปันผลให้แก่ผู้ถือหุ้นไม่เกินร้อยละ 50 ของกำไรสุทธิในแต่ละปี